Emprima senda linguistica

(lr)

Ina novaziun tut speziala per osps ed indigens porschan l'Uniun da traffic e las Pendicularas da Flem. Avant curt han ellas avert l'emprima senda linguistica davart il rumantsch. I sa tracta d'ina empernaivla via da spassegiar tranter Foppa e Scheia ch'ins dumogna er sch'ins nun e fitg sportiv e che maina tras guaud e pradas. D'ina vart pon ins admirar la bella survista, da l'autra vart enritgir l'atgna savida davart il rumantsch sco linguatg genuin da la regiun cun leger las tavlas. Tgi che spetga instrucziun sitga, vegn ad esser surprendì. Cun umor e blera fantasia dattan Gian Peder Gregori, collavuratur da la Lia rumantscha, e Hans Moser, caricaturist, invista en istorgia e linguatg, en chanzuns e ditgas. Uschia legian e contemplan ins spassegiond 31 tavlas sa divertind e senza daventar stanchel. E blers vegnan suenter questa spassegiada a vesair il rumantsch cun auters egls.